Menneskesmuglere spekulerer tilsyneladende i, at sømænd er forpligtet til at komme nødstedte både til undsætning. I hvert fald har Maersk Line to gange i 2014 oplevet, at nødsstedte fiskerbåde viser sig at sejle ganske udmærket - når først flygtningene er ombord på de danske lastskibe.

Seneste eksempel var 27. oktober, hvor Eleonora Maersk samlede 223 flygtninge op fra en en båd i fingeret havsnød.

»Når vi er kommet bådene til hjælp, viser det sig, at de i virkeligheden ikke har været i nød. Når den sidste flygtning er kravlet ombord på vores skib, så kommer der pludselig lys i den lille fiskerbåd. Og pludselig dukker besætningen frem og sejler bort«, forklarer Michael Christian Storgaard, pressechef hos Maersk Line.